JCT มีของดี แต่ไร้คนมอง
จู่ๆ โดยไม่มีปี่มีขลุ่ย..ราคาหุ้น JCT ปรับตัวขึ้นมาอย่างร้อนแรง จนสามารถขึ้นมาติดอยู่ในหมวด Gainers ได้ ณ วันที่ 8 มิ.ย. 59 กับเค้าด้วย แล้วราคาหุ้นก็มีสัญญาณซื้อเข้ามามากขึ้น ซึ่งถือเป็นเรื่องผิดปกติหากดูการซื้อขายเพียงระยะสั้น เพราะจะเห็นว่าวอลุ่มการซื้อขายช่วงที่ผ่านมาค่อนข้างเบาบางพอควร อาจเนื่องจากนักลงทุนเบือนหน้าหนีหลังจากที่ราคาหุ้นปรับตัวลงเรื่อยมาตั้งแต่ครึ่งปีหลังของปี 2558 ก็ว่าได้
12 มิ.ย. 2559

–คุณค่าบริษัท–
 
จู่ๆ โดยไม่มีปี่มีขลุ่ย…ราคาหุ้น JCTหรือ บริษัท แจ๊กเจียอุตสาหกรรม (ไทย) จำกัด (มหาชน) ปรับตัวขึ้นมาอย่างร้อนแรง จนสามารถขึ้นมาติดอยู่ในหมวด Gainers ได้ ณ วันที่ 8 มิ.ย. 59 กับเค้าด้วย แล้วราคาหุ้นก็มีสัญญาณซื้อเข้ามามากขึ้น ซึ่งถือเป็นเรื่องผิดปกติหากดูการซื้อขายเพียงระยะสั้น เพราะจะเห็นว่าวอลุ่มการซื้อขายช่วงที่ผ่านมาค่อนข้างเบาบางพอควร อาจเนื่องจากนักลงทุนเบือนหน้าหนีหลังจากที่ราคาหุ้นปรับตัวลงเรื่อยมาตั้งแต่ครึ่งปีหลังของปี 2558 ก็ว่าได้
ทางกลับกัน หากไปดูราคาหุ้นย้อนหลังระยะยาว อย่างในช่วง ปี 2557 จากเดิมของครึ่งปีแรงที่ราคาหุ้นเคลื่อนไหวบริเวณ 70 บาท แต่เมื่อเข้าช่วงครึ่งหลังของปีราคาหุ้นกลับปรับตัวขึ้นร้อนแรง และสามารถปรับตัวขึ้นไปทำจุดสูงสุดที่ 140.50 บาท หรือการปรับตัวของราคาหุ้น JCT ในรอบนี้ จะเป็นทิศทางเดียวอย่างปี 2557 เพราะในปี 2559 ครึ่งปีแรกราคาหุ้นเคลื่อนไหวอยู่ในกรอบ แต่พอจะเข้าครึ่งปีหลังกลับมีสัญญาณอะไรขึ้นมาอย่างที่เห็นจากกราฟ
หรือนี่อาจเป็นสัญญาณอะไร? ที่เกี่ยวกับราคาหุ้นในอนาคตหรือเปล่า
ทั้งนี้ จากการเบือนหน้าหนีของนักลงทุนหน้าเก่า หรือนักลงทุนหน้าใหม่ที่ยังอาจไม่คุ้นเคยกับธุรกิจของ JCT ทั้งที่มีความน่าสนใจ โดยบริษัทประกอบธุรกิจหลัก ผลิต จำหน่ายและส่งออก เครื่องสำอาง ลูกอม ยาแผนปัจจุบัน ดังนี้ 1. ลูกอมภายใต้เครื่องหมายการค้า เจสัน จูจุ๊บ 2. เครื่องสำอาง ได้แก่ น้ำหอม สบู่หอม ครีมอาบน้ำ แป้งหอมและเครื่องบำรุงสุขอนามัย ภายใต้เครื่องหมายการค้าตาบูเคลียเคลียบายตาบู และตราห้านกยูง
3. ยาและเวชภัณฑ์ ได้แก่ น้ำมันยูคาลิปตัส ภายใต้เครื่องหมายการค้าตราจิงโจ้ และจัดจำหน่ายผลิตภัณฑ์ที่บริษัทย่อยเป็นผู้ผลิต ได้แก่ พลาสเตอร์ยา ภายใต้เครื่องหมายการค้า TENSOPLAST พลาสเตอร์และเทปปิดแผล ภายใต้เครื่องหมายการค้า TENSOPLASTIC TENSOTAPE TIGERPLAST และ PHARMACARE 4. เครื่องมือแพทย์ ภายใต้เครื่องหมายการค้า OMRON โดยได้รับการแต่งตั้งให้เป็นตัวแทนจำหน่ายสินค้าจาก Omron Healthcare (Thailand) Co., Ltd. ประเทศไทย 5. น้ำมันไฟแช็ค ภายใต้เครื่องหมายการค้ารอนสัน 6. แผ่นประคบร้อน ภายใต้เครื่องหมายการค้าเทอร์มา พลาสท์
ผลธุรกิจที่หลากหลายจึงทำให้ผลประกอบการเติบโตแข็งแกร่ง ดูได้จากปี 2555-2558 โดยในปี 2555 บริษัทมีกำไรสุทธิ 93.21 ล้านบาท ต่อมาในปี 2556 บริษัทมีกำไรสุทธิขยับขึ้นมาอยู่ที่ 94.63 ล้านบาท ส่วนในปี 2557 บริษัทมีกำไรขยับขึ้นมาอยู่ที่ 122.89 ล้านบาท และในปี 2558 บริษัทมีกำไรสุทธิลดลง 97.38 ล้านบาท แสดงให้เห็นถึงความสามารถในการทำกำไรได้เป็นอย่างดี
ขณะที่ผลการดำเนินงานไตรมาส 1 สิ้นสุดวันที่ 31 มีนาคม 2559 บริษัทมีรายได้รวมขยับขึ้นมาอยู่ที่ 210.13 ล้านบาท จากงวดเดียวกันของปีก่อน 197.11 ล้านบาท เป็นผลจากรายได้จากการขายเพิ่มขึ้น ส่งผลให้บริษัทมีกำไรขยับขึ้นมาอยู่ที่ 24.42 ล้านบาท หรือ 1.81 บาทต่อหุ้น จากงวดเดียวกันของปีก่อน 15.79 ล้านบาท หรือ 1.17 บาทต่อหุ้น อย่างไรความสามารถก็มั่นคง
สิ่งสำคัญ ค่า P/E อยู่ที่ 10.70 เท่า ถือว่ายังไม่แพง เมื่อเทียบกับหมวดธุรกิจของใช้ส่วนตัวและเวชภัณฑ์ที่ 19.34 เท่า อีกทั้งเมื่อนำมูลค่าทางบัญชีต่อหุ้นอยู่ 70.43 บาท มาคำนวณค่า P/BV ที่ระดับ 1.50 เท่า ซึ่งเป็นการคำนวณแบบอนุรักษ์นิยม จะได้ราคาเหมาะสมที่ระดับ 105.65 บาท และเมื่อนำเทียบกับราคาหุ้นบนกระดานที่ระดับ 88 บาท แสดงว่า ยังเหลือแก๊ปให้นักลงทุนเข้าเล่นอีกเยอะพอสมควร
JCT มีของดีอยู่ในตัว แต่กับไร้คนมอง!!
…
 
ผู้ถือหุ้นรายใหญ่
1.นายวีระ อรุณวัฒนาพร 3,086,452 หุ้น 22.86%
2.นายพงศ์รัตน์ อรุณวัฒนาพร 1,706,250 หุ้น 12.64%
3.นายพงศ์ทิพย์ อรุณวัฒนาพร 1,706,250 หุ้น 12.64%
4.นางจันทิรา โชตินันทเศรษฐ์ 1,656,250 หุ้น 12.27%
5.น.ส.เอมวลี เจียระพฤฒ 928,856 หุ้น 6.88%
 
รายชื่อกรรมการ
1.นาย วีระ อรุณวัฒนาพร ประธานกรรมการ
2.นาย วีระ อรุณวัฒนาพร ประธานเจ้าหน้าที่บริหาร
3.นาย พงศ์รัตน์ อรุณวัฒนาพร กรรมการ
4.นาย วิวัฒน์ เวทยานุกูล กรรมการ
5.พล.ต.ท. โยธิน มัธยมนันทน์ กรรมการอิสระ